Frederikshavn Kommunes nuværende kommunaldirektør Jane Wiis skifter job efter sommerferien og tiltræder ikke blot som direktør i Kommunernes Landsforening, men også som direktør for Danske Havne.

Hun fortsætter i den stilling, som direktør Torben Kjærgaard forlod, da han rykkede til Frederiksberg Kommune. - Vi er glade for at kunne byde Jane Wiis velkommen. Hun kender til havne fra sin opvækst i Frederikshavn og senest som kommunaldirektør gennem 5 år i samme by, siger formand Uffe Steiner Jensen. Jane Wiis er uddannet cand. scient. pol., og har masser af erfaring med offentlig administration og udvikling. Blandt andet har Frederikshavn Kommune en meget aktiv rolle i udviklingen af havnene i Frederikshavn og Skagen som kommunens vækstdynamoer.